
BIROULUI  PERMANENT

AL

CAMEREI DEPUTAŢILOR

           
Vă înaintăm alăturat RAPORTUL COMUN asupra Propunerii legislative pentru modificarea şi completarea Legii nr. 24/2007 privind reglementarea şi administrarea spaţiilor verzi din intravilanul localităţilor, trimis Comisiei juridice, de disciplină şi imunităţi cu adresa nr. Plx. 150 din 11 aprilie 2016, înregistrat cu nr.4c-11/513 din 12 aprilie 2016, Comisiei pentru administraţie publică și amenajarea teritoriului, înregistrat cu nr.4c-6/175 din 12 aprilie 2016 și Comisiei pentru mediu și echilibrul ecologic, înregistrat cu nr. 4c-27/132 din 12 aprilie 2016.

                                                                    RAPORT COMUN
asupra propunerii legislative pentru modificarea şi completarea Legii nr.24/2007 privind reglementarea şi administrarea spaţiilor verzi din intravilanul localităţilor
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi, Comisia pentru administraţie publică și amenajarea teritoriului, și Comisia pentru mediu și echilibrul ecologic au fost sesizate, spre dezbatere în fond, cu propunerea legislativă pentru modificarea şi completarea Legii nr.24/2007 privind reglementarea şi administrarea spaţiilor verzi din intravilanul localităţilor, trimis cu adresa nr. cu adresa nr. Plx. 150 din 11 aprilie 2016, înregistrat la Comisia Juridică de disciplină şi imunităţi cu nr.4c-11/513 din 12 aprilie 2016, la Comisia pentru administraţie publică și amenajarea teritoriului cu nr.4c-6/175 din 12 aprilie 2016 și la Comisia pentru mediu și echilibrul ecologic cu nr. 4c-27/132 din 12 aprilie 2016.


Senatul, în calitate de primă Cameră sesizată a respins propunerea legislativă, în ședința din 4 aprilie 2016.

Conform dispoziţiilor art.75 alin.(1) și (3) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Consiliul Legislativ, prin adresa înregistrată cu nr.1265 din 27 noiembrie 2015, a avizat negativ iniţiativa legislativă, cu observaţii şi propuneri.

Guvernul României nu susține adoptarea acestei propuneri legislative, conform adresei nr. 386 din 4 martie 2016.
Proiectul de lege are ca obiect de reglementare completarea Legii nr.24/2007, în sensul introducerii ariilor naturale protejate şi a bunurilor patrimoniului natural în categoria spaţiilor verzi, al definirii acestora şi a patrimoniului natural, precum şi al prevederii modului de întreţinere, protecţie, menţinere a sănătăţii fitosanitare şi conservare a lor.



În conformitate cu prevederile art. 61 şi 63 din Regulamentul Camerei Deputaţilor, republicat, Comisia juridică, de disciplină şi imunităţi, Comisia pentru administraţie publică și amenajarea teritoriului și Comisia  pentru mediu și echilibrul ecologic au dezbătut propunerea legislativă în şedinţe separate. 



Membrii Comisiei pentru mediu și echilibrul ecologic au examinat propunerea legislativă în şedinţa din  12 aprilie 2016. La lucrările Comisiei pentru mediu și echilibrul ecologic au fost prezenţi 19 deputaţi din totalul de 20 membri ai Comisiei.

La dezbaterea propunerii legislative a participat ca invitat, în conformitate cu prevederile art.56 din Regulamentul Camerei Deputaţilor, republicat, domnul Viorel Lascu - secretar de stat în cadrul Ministerului Mediului Apelor și Pădurilor.



Membrii Comisiei pentru administraţie publică și amenajarea teritoriului au examinat propunerea legislativă în şedinţa din  26 aprilie 2016. La lucrările Comisiei au fost prezenţi 17 deputaţi din totalul de 21 de membri ai Comisiei.

La dezbaterile care au avut loc au participat, în conformitate cu prevederile art.56 din Regulamentul Camerei Deputaţilor republicat, în calitate de invitați: doamna Sirma Caraman, secretar de stat în cadrul Ministerului Dezvoltării Regionale și Administrației Publice și domnul Viorel Lascu, secretar de stat în cadrul Ministerului Mediului, Apelor și Pădurilor.

Membrii Comisiei juridice, de disciplină și imunități au dezbătut iniţiativa legislativă în şedinţa din data de 17 mai 2016. La lucrările Comisiei deputații au fost prezenți conform listei de prezență.
În urma examinării propunerii legislative, a punctelor de vedere exprimate şi a dezbaterii, membrii celor trei comisii au hotărât, cu majoritate de voturi, să propună votului Plenului Camerei Deputaţilor respingerea propunerii legislative pentru modificarea și completarea Legii nr.24/2007 privind reglementarea și administrarea spațiilor verzi din intravilanul localităților, din următoarele considerente:



- Termenii de ”patrimoniu natural”, ”bun al patrimoniului natural” și ”arie naturală protejată” sunt definiți în cadrul Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și a faunei sălbatice, aprobată cu modificări și completări prin Legea nr. 49/2011, cu modificările și completările ulterioare; 


- Spațiile verzi din intravilanul localităților sunt în prezent protejate de Ordonanța de urgență a Guvernului nr. 195/2005 privind protecția mediului, cu modificările și completările ulterioare;


- Propunerea legislativă contravine alin. (1) al articolului 16 din Legea nr. 24/2000 privind normele de tehnică legislativă pentru elaborarea actelor normative, care prevede că: ”În procesul de legiferare este interzisă instituirea aceloraşi reglementări în mai multe articole sau alineate din acelaşi act normativ ori în două sau mai multe acte normative. Pentru sublinierea unor conexiuni legislative se utilizează norma de trimitere”.
În raport cu obiectul şi conţinutul său, proiectul de lege face parte din categoria legilor ordinare.

